b'\n_START_ARTICLE_\nOd\xc3\xa8on (edifici)\n_START_PARAGRAPH_\nOd\xc3\xa8on (Odeum, Odeon) fou una esp\xc3\xa8cie d\'edifici p\xc3\xbablic els primers dels quals foren erigits el segle V aC, per concursos de musical vocal o instrumental; era molt semblant al teatre, per\xc3\xb2 presentava algunes defer\xc3\xa8ncies: era m\xc3\xa9s petit i cobert per retenir el so. _NEWLINE_L\'Od\xc3\xa8on d\'Atenes fou destru\xc3\xaft per Sul\xc2\xb7la quan va ocupar aquesta ciutat el 85 aC i fou reconstru\xc3\xaft amb una forma lleugerament diferent segons Paus\xc3\xa0nies  "a imitaci\xc3\xb3 de la tenda de Xerxes", el que potser voldria dir que fou llavors quan es va cobrir completament; en tot cas el nou edifici tenia forma c\xc3\xb2nica cosa que no passava a l\'original segons la descripci\xc3\xb3 de Plutarc._NEWLINE_Per algunes descripcions se sap que l\'Od\xc3\xa8on tenia orquestra pel chorus i una plataforma pels m\xc3\xbasics menys fondo que en un teatre; no calia escenari, per\xc3\xb2 la paret del fons estava sempre decorada amb pintures (segons Vitruvi)._NEWLINE_Els od\xc3\xa8ons tardans estaven ricament decorats; el d\'Herodes \xc3\x80tic tenia les cambres amb bigues de fusta de cedre de qualitat i adornades amb talles, i amb diverses obres d\'art. _NEWLINE_L\'Od\xc3\xa8on d\'Atenes fou constru\xc3\xaft per P\xc3\xa8ricles a Atenes per als concursos musicals de la Panatenea, situat al sud-est de l\'acr\xc3\xb2poli, i fou aquest el destru\xc3\xaft per Luci Corneli Sul\xc2\xb7la el 85 aC; va ser reconstru\xc3\xaft per Ariobarzanes II rei de Capad\xc3\xb2cia (vers 63 aC-51 aC) i com arquitectes hi van treballar Marc Estal\xc2\xb7li i Menalip. Tot i aix\xc3\xad algunes indicacions deixen suposar que se\'n va construir un altre que ja existia en temps d\'Adri\xc3\xa0. Herodes \xc3\x80tic va construir un altre Od\xc3\xa8on al sud-oest de l\'acr\xc3\xb2poli del que encara resten unes considerables ru\xc3\xafnes; es calcula que hi cabien vuit mil persones._NEWLINE_Van existir Od\xc3\xa8ons a moltes ciutats gregues a Gr\xc3\xa8cia i \xc3\x80sia; altres Od\xc3\xa8ons principals al costat del d\'Atenes,  foren el de Corint tamb\xc3\xa9 constru\xc3\xaft per Herodes \xc3\x80tic; el de Patres, que seguia en magnific\xc3\xa8ncia al d\'Herodes \xc3\x80tic a Atenes i contenia la c\xc3\xa8lebre est\xc3\xa0tua d\'Apol\xc2\xb7lo; el d\'Esmirna; i el de Tral\xc2\xb7les; tamb\xc3\xa9 tenien alguna import\xc3\xa0ncia els de Messene, Nic\xc3\xb2polis, Laodicea, Efes i Anemurium entre d\'altres._NEWLINE_El primer Od\xc3\xa8on de Roma el va fer l\'emperador Domici\xc3\xa0 i el segon Traj\xc3\xa0; algunes restes d\'Od\xc3\xa8on s\'han trobat a la vil\xc2\xb7la Adriana a T\xc3\xadvoli, a Pompeia i a Catana.'